
NOTA DE PRENSA
Ribadumia mellora o acceso ao punto limpo e ao recinto deportivo de Leiro cun investimento de máis de 48.000 euros


O proxecto, financiado a través do Plan de Infraestruturas Rurais da Consellería do Medio Rural, permitirá mellorar o camiño de acceso ás instalacións municipais situadas na rúa Regueira.

As obras inclúen a renovación do pavimento do camiño, a ampliación das redes de saneamento e abastecemento e diversas melloras en materia de seguridade viaria.


Ribadumia. Venres, 24 de xullo de 2026.  
O Concello de Ribadumia executa unha actuación integral no camiño de acceso ao punto limpo e ao recinto deportivo municipal de Leiro, cun investimento de 48.383,41€, financiado a través do Plan de Infraestruturas Rurais (PIR) 2025 da Consellería do Medio Rural.

A actuación permitirá mellorar o acceso ao punto limpo e ao recinto deportivo de Leiro e avanzar na conexión destas instalacións ás redes municipais de saneamento e abastecemento. Deste xeito, reforzaranse os servizos públicos nesta contorna e mellorarase a funcionalidade destes equipamentos.

Entre os traballos previstos figuran a renovación integral do pavimento do camiño de acceso, así como a reposición dos pavimentos afectados na estrada provincial EP-9305. Ademais, estase a executar un novo tramo de rede de saneamento que permitirá conectar o punto limpo á rede xeral, deixando preparada a infraestrutura para a súa futura continuidade cara ao recinto deportivo.

No ámbito do abastecemento, conectarase á rede municipal unha canalización existente que ata o momento permanecía sen servizo, posibilitando o abastecemento do punto limpo. Ademais, mellorarase a xestión da rede mediante a reforma dun rexistro de abastecemento. A actuación completarase coa instalación dunha sinal de STOP no entronque coa estrada EP-9305 e coa execución de marcas viarias en ambas as marxes do camiño para reforzar a seguridade viaria.

As obras están a ser executadas por Construcciones Obras y Viales, S.A. (COVSA). A contratación e a dirección da execución corresponden á Consellería do Medio Rural, mentres que o Concello de Ribadumia redactou o proxecto técnico e puxo os terreos necesarios á disposición para facer posible a actuación.

Esta actuación súmase ás distintas intervencións que o Concello de Ribadumia está a impulsar para modernizar as infraestruturas municipais e ampliar os servizos públicos nas distintas parroquias, co obxectivo de ofrecer instalacións máis accesibles, seguras e adaptadas ás necesidades da veciñanza.

